དགོང་མོ་དེར་དྷ་ས་མེག་གྷན་ཉིན་མོའི་སློབ་གྲྭར་ཉེ་འཁོར་གྱི་དགོན་སྡེ་ཁག་གི་གྲྭ་པ་དང་བཙུན་མ་གཙོས་སྐྱ་སེར་མི་མང་འདུ་འཛོམས་ཐོག་ཡང་ལ་སྦར་དེ་སྨོན་ལམ་གསུང་འདོན་གནང་བ་དང་།བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ཚོགས་གཙོ་ལྷ་རྒྱ་རི་རྣམ་རྒྱལ་སྒྲོལ་དཀར་གྱིས་གསེར་རྟ་བླ་རུང་ལྔ་རིགས་ནང་བསྟན་སློབ་གླིང་རྒྱ་ནག་གིས་གཏོར་བཤིག་གཏོང་བཞིན་པ་དེ་ངོ་སྤྲོད་དང་འབྲེལ་ནས་གསུང་དོན།རྒྱ་ནག་གཞུང་གིས་སྲིད་ཇུས་འཐེན་ནས་གསེར་རྟ་བླ་རུང་སྒར་ཆུང་དུ་གཏོང་ཐབས་དང་།གྲྭ་བཙུན་ཉུང་དུ་གཏོང་ཐབས་བྱེད་བཞིན་ཡོད་པ་རེད།སྲིད་ཇུས་དེ་༢༠༡༧བར་དུ་ལག་བསྟར་བྱེད་རྒྱུ་རེད་འདུག་ལ།བླ་རུང་སྒར་གྱི་གྲྭ་བཙུན་ཚོར་ང་ཚོས་དཀའ་ངལ་དེ་ཤེས་ཀྱི་ཡོད་པས་གདུང་སེམས་མཉམ་བསྐྱེད་མཚོན་ཆེད་དུ་དོ་དགོང་སྨོན་ལམ་གསུང་འདོན་གནང་གི་ཡོད་ཅེས་དང་།རྒྱལ་སྤྱིའི་ཐོག་ནས་བླ་རུང་སྒར་གཏོར་བཤིག་དེ་མཚམས་འཇོག་ཡོང་བར་འབད་བརྩོན་གནང་རོགས་ཞེས་འབོད་སྐུལ་ཞུ་ཆེད་དུ་འདིར་འཛོམས་པ་ཡིན་ཞེས་སོགས་གསུངས་སོང་།